text: Ny regning for kommunalt fråds
  29 juli 2010 kl. 16.31
  Nu er der dukket en ny restaurations-regning op fra Kolding Kommune, der overskrider grænsen for ordentlig omgang med offentlige midler.
  Grænsen blev sat til 1.000 kroner pr. kuvert i dommen over den tidligere Farum-borgmester Peter Brixtofte i 2007.
  10. januar i år holdt den tidligere bestyrelse for Kolding Havn afskedsmiddag. Regningen fra restaurant Ti Trin Ned i Fredericia løb op i 20.950 kroner for 17 personer. Det giver en pris på 1.232 kroner pr. kuvert, altså en overskridelse på 232 kroner.
  Havnen drives som en selvejende, kommunal virksomhed, men ifølge den nuværende formand for havnebestyrelsen, byrådsmedlem Knud Erik Langhoff (K), gælder de samme regler for havnen som for kommunen.
  - Den tidligere bestyrelse har simpelthen ikke været opmærksom på grænsen på 1.000 kroner, siger Knud Erik Langhoff, der ikke selv deltog i middagen.
  
  Var inviteret
  Bestyrelsesmedlemmernes ægtefæller var inviteret med til middagen og de har ikke betalt selv.
  - Det er efter min mening i orden, når de blev inviteret med. Det er noget andet, hvis havnedirektøren går ud og spiser med sine kone på en tjenesterejse, siger Knud Erik Langhoff.
  Han vil ikke kræve tilbagebetaling af det overskydende beløb på 232 kroner pr. kuvert.
  - Men jeg vil tage sagen op på næste bestyrelsesmøde og foreslå, at vi indfører en beløbsgrænse på 1.000 kroner. I det hele taget bør vi have faste regler for rejser og repræsentation, understreger han.
  
  Deltagerne
  Deltagerne i afskedsmiddagen var:
  Byrådsmedlem Iver Pedersen (V) med ledsager,
  Byrådsmedlem Bent Bechmann (K) med ledsager,
  Byrådsmedlem Christian Haugk (S),
  Direktør Aksel Hjaltelin med ledsager,
  Havnechef Kim Sandahl med ledsager,
  Havneingeniør Klaus Andersen med ledsager,
  Havnedirektør Hans-Jørgen Bøgesø med ledsager,
  Fuldmægtig Lis Laila Baruah med ledsager,
  Tidligere borgmester og byrådsmedlem Per Bødker Andersen (S) med ledsager.
   
  Se også regningen for middagen i faktaboksen på denne side.
   
  Regning for bestyrelsesns middag:
  
  